**Kaitseministeerium**

Sakala 1, 15094 Tallinn

info@kaitseministeerium.ee

**Päästame Eesti Metsad MTÜ**

Jürtsi, Tammiku küla, 46329 Väike-Maarja vald, Lääne-Virumaa

info@savetheforest.ee

**MTÜ Roheline Pärnumaa**

Sääse 1-2, 80012 Pärnu

rohelineparnumaa@gmail.com

15.11.2024

**MTÜ Roheline Pärnumaa ja Päästame Eesti Metsad MTÜ ettepanekud Kaitsetööstuspargi riigi eriplaneeringu asukoha eelvaliku lähteseisukohtade ja mõjude hindamise (sh keskkonnamõju strateegilise hindamise) programmi küsimustes**

REP-i planeeringuala hõlmab maa-alasid kolme kohaliku omavalitsuse üksuse territooriumil asuvas neljas planeeringualas: Ida-Viru maakonnas Lüganuse vallas (630 ha), Lääne maakonnas Lääne-Nigula vallas (150 ha) ja Pärnu maakonnas Pärnu linnas (3330 ha).

Lüganuse valla territooriumil asub kaks REP-i planeeringuala: Varinurme külas asuv Põhja-Kiviõli põlevkivikarjääri planeeringuala ning Aidu külas ja Aidu-Liiva külas asuv Aidu karjääri planeeringuala. Lääne-Nigula valla territooriumil asub REP-i planeeringuala Piirsalu külas Kõuemaru, Tormimaru ja Tuulemaru kinnistutel. Pärnu linna territooriumil asub REP-i planeeringuala Ermistu küla Audru metskond 20 kinnistul ja Kõima küla Audru metskond 52 kinnistul.

Tänapäeval arvestamist vajava kliimakriisi ja looduskeskkonna järjest halveneva seisundi tõttu saab kõige üldisem lähtekoht tööstuspargi jaoks alade vahel valides olla, et eelkõige tuleb juba looduselt ära võetud alasid planeeritavaks tööstusalaks kasutada, mis lisaks sellele paikneksid looduskaistealadest ja teistest säilinud väärt loodusega aladest võimalikult kaugel. Toimivate looduskoosluste, ökosüsteemide hävitamist tuleb iga hinna eest püüda vältida. Näiteks kasvava metsaga territooriumi ja looduskaitsealade lähedal paikneva territooriumi asemel tuleb kasutada rikutud kaevandamisalasid vms põhjustel hävinud loodusega alasid. Juhul, kui takistuseks on kaevandusalade ebatasane maa, tuleks maapind kaitsetööstuspargi jaoks ära tasandada (kaevandajalt nõuda korrastamist), mitte säilinud metsaga alasid rikkuda.

Kaitsetööstuspark peaks paiknema elamutest ja looduskaitseväärtustest võimalikult kaugel.

Eestis on kõikjal ka suuri lageraielanke, ehk et kaitsetööstuse jaoks peaks eelistatud olema selline (kaevandus)ala, kus on loodus juba ära rikutud või lageraiutud ka kaitsetööstuspargi (endise kaevandusala) ümbruses.

Rõhutame hädavajaliku eeltingimusena nõudmist, et **kõik mõjud peavad saama objektiivselt hinnatud ja see eeldab nn elustiku-uuringute sisulist läbiviimist.** Programmiga näib olevat praegu planeeritud uuringute nime all konsultatsioonifirma kokkuvõtet olemasolevate andmete põhjal nende inimeste poolt, kes päriselt ei ole neis valdkondades pädevad ega eksperdid.

**Mõjude hindamiseks ja KSH programmiga seoses teeme järgmised ettepanekud:**

**Planeeringualadel tuleb läbi viia linnustiku, taimestiku ja loomastiku inventuurid, sest nende alade elustiku kohta on olemas vaid üksikud juhuvaatlused. Inventuurid eeldavad põhjalikke välitöid ja need peavad keskenduma kaitstavate liikide inventeerimisele. Linnustiku osas sobib inventeerimise metoodikana kasutada Natura linnualade riiklikus seires kasutatavat metoodikat, mis hõlmab enamus kaitstavate linnuliikide tuvastamist uuritavalt alalt. Välitöödega inventuurid on võimalik teostada samas ajaraamis, mis on planeeritud nn uuringute tegemiseks. Samuti on vajalik kaasata inventeerimise ja uuringute teostamisse päriselt pädevad elustikurühmade eksperdid, kes uuritavaid liike tunnevad, suudavad neid tuvastada, teavad nende elupaigavajadust jne.**

**Muus osas on oluline, et looduskoosluste ja kaitstavate liikide esinemine on algusest peale määratud kõige olulisemaks ja suurima kaaluga näitajaks, mille põhjal lõplik arendusala valik toimub.**

**Samuti on väga oluline programmis ette näha arenduse järgne rohevõrgustiku toimivuse hindamine ja mõjude kompenseerimiseks vajalike meetmete väljatöötamine - kui arendus mõjutab niigi halvas seisundis rohevõrgustiku toimivust, siis peab rakendama muudest arendustest loobumist, intensiivse (metsa)majandustegevuse piiranguid alal jmt rohevõrgustiku seisundit taastavaid meetmeid.**

Lugupidamisega

(allkirjastatud digitaalselt)

Riina Georg

MTÜ Roheline Pärnumaa seaduslik esindaja,

Farištamo Eller

Päästame Eesti Metsad seaduslik esindaja